**מי יזוז ממקומו**

שתי אניות מלחמה שנשלחו למשימת אימונים בשייטת נמצאו בלב ים במהלך תמרונים במשך כמה ימים ובתנאי מזג אוויר קשים. "שירתי על אניית המפקד והייתי בעמדת השמירה על גשר הפיקוד כשירד הלילה. הראות הייתה מוגבלת בשל הערפל הסמיך, ומשום כך נשאר רב החובל על הגשר כדי לפקוח עין על כל הפעילויות.

זמן קצר אחרי שירדה החשכה, דיווח השומר מכנף הגשר: "אור בכיוון לימין החרטום".

"האם קבוע או נע לאחור?" קרא הקפטן.

"קבוע, המפקד", ענה השומר, ופירושו של דבר שהיינו בנתיב התנגשות מסוכן עם הספינה ההיא.

רב החובל הורה לקשר, "אותת לספינה: אנו בנתיב התנגשות, מייעץ שתשנה נתיב ב-20 מעלות".

האיתות שהתקבל מן הספינה אמר, "מייעץ לכם לשנות נתיב ב-20 מעלות".

רב החובל אמר, "שלח מסר בזו הלשון: אני המפקד, שנו נתיב ב-20 מעלות".

"אני מלח בדרגת רב"ט, כדאי לך לשנות כיוון ב-20 מעלות" הייתה התשובה.

חמתו של רב החובל בערה. הוא התפרץ, "שגר הוראה: אני אניית מלחמה. שנה נתיב ב-20 מעלות".

והתשובה שהתקבלה באיתות הייתה, "אני המגדלור".

(סיפורו של פרנק קוך ב-Proceedings, כתב העת של המכון לימייה)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

נקודות למחשבה: האם יש מקרים בהם אנחנו מתעקשים להתבצר בעמדתנו, ודורשים מאחרים להשתנות ולזוז כדי שלנו יהיה מקום? האם קל יותר להשתנות בעצמך או לדרוש מהשני להשתנות? כיצד הרגשת כשמישהו ביקש ממך לשנות את עצמך? איך משתנים?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_